ГупыщIэм и япэ ехъулIэныгъэ
«Спартак-Налшык» (Налшык) — «СКА-Энергия» (Красноярск) — 2:1 (1:1). Налшык. «Спартак» стадион. Гъатхэпэм и 9-м. ЦIыху 1700-рэ еплъащ.
Судьяхэр Казарцев, Абусуев (тIури Санкт-Петербург щыщщ), Барышников (Мэзкуу).
«Спартак-Налшык»: Цыган, Костин, Мэкъуауэ, Джикие, Киреев, Султонов (Чхапелие, 56), Щэуей (Бажэ, 66), Рябокобыленкэ, Зинович, Сирадзе (Галин, 85), Болэ (Панюков, 57).
«СКА-Энергия»: Агапов, Попов, Наваловский, Дудиев, Удалый, Трусевич, Гогуа (Джуниор, 50), Славнов, Цораев (Плетин, 88), Никифоров, Мэшыкъуэ (Кармазиненкэ, 60)
Топхэр дагъэкIащ: Сирадзе, 31 (1:0). Цораевым, 45 (1:1). Киреевым, 84 (2:1).
Дагъуэ къыхуащIащ Рябокобыленкэ, Поповым, Гогуа.
Мазищрэ ныкъуэрэ и пэкIэ, щэкIуэгъуэм и 23-м, Урысей Федерацэм футболымкIэ и япэ дивизионым иужьу иригъэкIуэкIа зэIущIэм хэтахэм ящыщу «Спартак-Налшыкым» и фащэр ящыгъыу гъатхэпэм и 9-м къихьар Щэуей Алихъанрэ Сирадзе Давидрэщ. Адрейхэр псори щIэрыщIэу зыхагъэхьащ. Пэжщ, Болэ Руслан нэхъапэми ди гупым хэтащ, ауэ ар иджы бэджэнду «Краснодар»-м къыдитыжауэ аращ. Дауи, командэщIэр зэман кIэщIым зэхэбгъэувэну, ар зэкъуэбгъэувэну тыншкъым. А къалэн гугъур зи пщэ къыдэхуар езыри тренер щIалэт — иджыри къэс Биджий Хьэсэнбий адрейхэм я дэIэпыкъуэгъуу щытауэ аращ икIи нэхъапэм гупым щхьэкIэ и закъуэу жэуап ихьыну зэи къыхуихуатэкъым. А щытыкIэр къагурыIуэрт топджэгум еплъыну стадионым къекIуэлIахэми губгъуэм къихьахэми.
Мыгъэрей зэхьэзэхуэм щIидзэжыным и пэ къихуэу «Спартак-Налшыкым» тхьэлъэIу ищIащ. КъБР-м и Муслъымэнхэм я дин IуэхущIапIэм къраша ефэндыр трагъабжэри, джэгупIэ губгъуэм мэл щаукIащ икIи ар ирагъэпщэфIщ, я мурадыфIхэр къаригъэхъулIэну Алыхьым елъэIури, IэфIу зэдашхащ.
«Спартак-Налшыкым» къызэригъэпэща гупыщIэр я нэкIэ зрагъэлъэгъуну стадионым цIыху минитIым нэблагъэ къэкIуат. Ар куэд дыдэкъым, ауэ нэгъабэрейм хуэдищкIэ щIегъу. КърихьэлIахэр гуапэу IущIащ Къэбэрдей-Балъкъэрым и Iэтащхьэм и къалэнхэр пIалъэкIэ зыгъэзащIэ КIуэкIуэ Юрий. Ахэр абы IэгуауэшхуэкIэ IущIащ, «Спартак-Налшыкыр» зэрыхимыгъэкIуэдэжам папщIэ фIыщIэ хуащIу.
Тхьэмахуэ кIуам ди щIалэхэм я пэщIэдзэ зэIущIэм хьэрхуэрэгъу къащыхуэхъуар япэ дивизионым щынэхъ гуп лъэщхэм ящыщ зыт. Хабаровск и «СКА-Энергия»-р премьер-лигэм кIуэну, ди командэми хуэдэу, нэгъабэ щIэбэнащ. Абы къигъэлъэгъуэнут налшыкдэсхэм я къарур нобэкIэ здынэсыр.
Зэрылъэфыхь лей хэмылъу ди щIалэхэм джэгур ирагъэжьащ. ДакъикъипщI дэкIауэ арат Болэ Руслан хьэщIэхэм я гъуащхьэхъумэхэм я быдапIэр щыпхритхъам. АрщхьэкIэ ар лъэщу зэуа топым хьэрхуэрэгъухэм ящыщ зым зыкъыпэщIидзэри, угловойм игъэкIуащ. Ар къыхата иужькIэ Зинович Дмитрий щхьэкIэ лъэщу еуащ. Ди жагъуэ зэрыхъущи, зы мащIэ дыдэкIэ топыр гъуэм щхьэпрыкIащ.
ЩIэдзапIэр къазэрехъулIам «Спартак-Налшыкыр» нэхъри тригъэгушхуащ. АрщхьэкIэ хьэщIэхэри хуэмыхухэм ящыщтэкъым. Абыхэм къахэжаныкIырт зэгуэрым ди командэм ехъулIэныгъэ яIэу щыджэгуа, стадионым кърихьэлIахэр IэгуауэкIэ зыIущIа Гогуа Гогитэрэ ди лъахэгъу Мэшыкъуэ Ислъамрэ. Псом хуэмыдэу убыдыпIэншэт икIи куэдрэ дигъэпIейтейрт куржы щIалэм.
«Спартак-Налшыкым» и ебгъэрыкIуэныгъэхэри зэщIэплъэ зэпытт. Абыхэм ящыщ зыр къыщызэпаудым, хабаровскдэсхэм топыр угловойм ягъэкIуащ. Ар Iэзэу Султонов Мухьэмэд къыхитащ икIи Сирадзе Давид щхьэкIэ лъэщу еуащ. Топыр штангэм къыщигъэлъеижым, ди куржы щIалэр аргуэру кIэлъеуащ. Абыи гъуэм къыщыхута гъуащхьэтетым къригъэгъэзащ. АрщхьэкIэ Сирадзе и ерыщагъыр гъунапкъэншэт. Ещанэуи, и къару къызэрихькIэ, ар гъуэм еуащ. Иджы а къарум пэщIэтыфын щыIэтэкъым — 1:0.
Топыр зэрыдагъэкIам зи гукъыдэжыр къиIэта ди футболистхэм я тренерхэр здэщысым дежкIэ зрачащ. Ахэр бгъэдэлъадэурэ къапежэжьа Биджийм IэплIэ хуащIырт — абыхэм я зэхуэдэ япэ ехъулIэныгъэр зэдагъэлъапIэрт! Стадионым исхэми я дэрэжэгъуэт. Ахэр и щыхьэтт гупыщIэ къызэрыунэхум.
КъызэрыхэжаныкIам зи лъэр щIигъэкIа налшыкдэсхэр, я къарур я фIэщ хъужауэ, адэкIи ебгъэрыкIуэрт. Зы IэмалыфIым адрейр къыкIэлъыкIуэрт. Мис иджы топыр дагъэкI жыпIэу зэIущIэм удихьэхырт. АрщхьэкIэ, загъэпсэхуну икIыным зымащIэ дыдэ фIэкIа къэмынэжауэ, ди щIалэхэм щIэщхъу къащыщIащ. Жыжьэу къыдэкIа Цыган Николай зыри зэран къыхуэмыхъуу, топыр къыщыIуихум хьэщIэхэм яIэригъэхьащ. А тыгъэ лъапIэр Цораев Давид игъэкIуэдакъым икIи занщIэу еуэри, гъуэ нэщIым дигъэкIащ.
Апхуэдэ щытыкIэм хэти и лъэр щIигъэхуфынут. Насып яIэти, псынщIэ дыдэу командэхэм я зыгъэпсэхугъуэ зэманыр къэсащ. Ди щIалэхэм Iэмал яIащ къэхъуар ягъэвыну икIи тэмэму джэгум пащэн папщIэ ящIэнухэр тренерхэм къыгурагъэIуэну.
Джэгум и етIуанэ Iыхьэри «Спартак-Налшыкым» и тепщэныгъэкIэ екIуэкIащ. АрщхьэкIэ зыкъомрэ я насыпыр къикIакъым. ЗэIущIэр иухыным дакъикъэ зытхух иIэжущ текIуэныгъэр къахуэзыхьа топыр ди щIалэхэм щыдагъэкIар. Аргуэрыжьти, абыхэм угловойр Iэзэу къагъэсэбэпащ. Абы иужькIэ топыр къызыIэрыхьа Киреев Игорь лъэщу зэуа топым хьэщIэхэм я гъуащхьэтетыр пэлъэщакъым.
Арати, 2:1-уэ «Спартак-Налшыкым» и командэщIэр япэ зэIущIэм щытекIуащ. Абы нэгъуэщIхэри къызэрыкIэлъыкIуэнум шэч хэлъкъым.
Иджы щыгъуазэ фыхуэтщIынщ япэ дивизионым хэт командэхэр мы гъэм япэу зэрыджэгуам къарикIуа бжыгъэхэм. Мис ахэр: «Мордовия» (Саранск) — «Уфа» (Уфа) — 2:2, «Динамо» (Санкт-Петербург) — «Химик» (Дзержинск) — 1:2, «Сибирь» (Новосибирск) — «Шинник» (Ярославль) — 1:0, «Енисей» (Красноярск) — «Газовик» (Оренбург) — 0:0, «Торпедо» (Мэзкуу) — «Нефтехимик» (Нижнекамск) — 2:1, «Луч-Энергия» (Владивосток) — «Балтика» (Калининград) — 1:1, «Арсенал» (Тулэ) — «Ангушт» (Нэзрэн) — 3:0, «Ротор» (Волгоград) — «Алания» (Владикавказ) — 3:0 (зэрыхэкIыжам къыхэкIыу).
КъыкIэлъыкIуэ джэгугъуитIыр ди щIалэхэм нэгъуэщI щIыпIэхэм щрагъэкIуэкIынущ. Гъатхэпэм и 16-м Калининград къалэм «Спартак-Налшыкыр» щIыпIэ «Балтика»-м щыIущIэнущ, тхьэмахуэ дэкIынурэ, Владивосток кIуэнущ.
Жыласэ Заурбэч.
